Document ID: /roh_data/filtered/fineweb-2-filterrobots_roh.jsonl.gz/10412

La nova firma da reclama duai sa drizzar pli fitg als basegns dals clients da reclama e da las medias svizras, sco era rinforzar il martgà da reclama svizzer en la concurrenza globala. Sco interpresas da concurrenza vegnan numnads Google e Facebook che hajan l’onn passà cuntanschì ina cumpart dal martgà da reclama digitala da 50%.
Publisuisse vegn cumplainamain integrada
La Swisscom contribueschia tranter auter sias cumpetenzas da la tecnologia, Ringier e la SRG ils dretgs per lur vastas purschidas da medias en la nova firma, hai num en ina communicaziun communabla. Uschia integrescha per exempel la SRG l’interpresa Publisuisse cumplainamain en la nova firma. La Publisuisse fa tranter auter exclusivamain reclama cun ils cuntegns publicistics da la SRG SSR.
A partir da l'emprim quartal 2016
Sche tut va tenor plan vegn la nova firma a partir da l’emprim quartal 2016 a vegnir activa. I vegn ad esser ina societad d'aczias cun bun 290 collavuraturs. Il CEO da la nova firma vegn Martin Schneider ad esser, ch'è uss anc schef da la Publisuisse, e president dal cussegl d'administraziun daventa il schef da la Ringier, Marc Walder.
Il directur da la SRG, Roger De Weck ed il schef da la Swisscom, Urs Schäppi vegnan ad esser commembers dal cussegl d'administraziun.